Muzafer Sherif

Muzafer Sherif (født Muzaffer Şerif Başoğlu, 29. juli 1906 i Ödemiş i İzmir, død 6. oktober 1988 i Fairbanks i Alaska) var en tyrkisk psykolog. Han bodde det meste av sitt liv i USA. Sherif var en pionér innen moderne sosialpsykologi, og er særlig kjent for sin teorier innen sosiale normer og konflikter. Den eksperimentelle sosialpsykologien stod sterkest på midten av 1900-tallet, og Sherif etterprøvde sin konfliktteorier gjennom blant andre Røverhulen (Robber's Cave).

Han ble født inn i en relativt velstående familie som nest eldst av fem søsken. Sherif hadde bachelorgrad fra American International College i İzmir fra 1926 og mastergrad fra Universitetet i Istanbul fra 1928. Han dro deretter til USA, tok mastergrad ved Harvard University i 1932, og tok endelig doktorgrad ved Columbia University i 1935. Sherif foreleste ved Universitetet i Ankara fra 1935, og fikk oversatt viktig litteratur om psykologi til tyrkisk. For sin motstand mot nazismen ble han fengslet i Tyrkia, men senere løslatt i 1944 etter påtrykk fra amerikanske myndigheter. Sherif ble deretter boende i USA for godt. Deretter underviste og forsker han ved læresteder som Princeton University, Yale University, University of Oklahoma, University of Texas, University of Washington og University of Pennsylvania, og ble professor emeritus i sosiologi ved sistnevnte i 1972.

Han var gift med sosialpsykolog Carolyn Sherif (født Wood), og fikk tre døtre med henne. Mesteparten av Muzafer Sherifs forskning ble gjort i samarbeid med ektefellen, og i alt skrev han 24 bøker og mer enn 60 vitenskapelige artikler. Sherif døde av et hjerteinfarkt ved Fairbanks Memorial Hospital i Alaska i 1988, 82 år gammel.

Referanser 

Personer fra Izmir
Personer fra USA født i Tyrkia
Psykologiprofessorer
Tyrkiske psykologer
Tyrkiske professorer
Sosialpsykologer
Personer tilknyttet Yale University
Personer tilknyttet Princeton University
Alumni fra Columbia University
Alumni fra Harvard University
Personer fra andre verdenskrig
Migranter til USA